Marlene Harpsøe (DF), 2010-04-15:
Antallet af muskel- og kamphunde er steget de sidste mange år.
Ja, rent faktisk er antallet tyvedoblet på 15 år, og det har skabt bekymring, og det har skabt utryghed, især på grund af de mange overfald på mennesker og dyr, som bl.a. medierne har kunnet fortælle om.
I januar 2009 kunne JydskeVestkysten f.eks. fortælle om en hundehvalp, der blev overfaldet af en kamphund af racen amerikansk staffordshireterrier.
Hvalpens ejer fortalte, at man ligefrem kunne høre knoglerne splintre, da kamphunden satte tænderne i hundehvalpen.
I Holstebro blev en hest angrebet af en staffordshire bullterrier, der bed og hægtede sig fast i hestens ben, så den efterfølgende skulle indlægges, og i juli sidste år blev en 5-årig dreng bidt meget voldsomt af to amerikanske bulldogs.
Jeg husker tydeligt, hvordan den grådkvalte ejer i aftenens tv-nyheder fortalte, at hun altid havde sagt, at det var ejeren, der var noget galt med, og nu måtte hun erkende, at hun jo så selv stod i den situation, at hendes hunde uden forvarsel havde angrebet en lille dreng.
Eksemplerne på aggressive kamphunde, der går amok, er adskillige og skaber helt berettiget en stor frygt i Danmark.
Dansk Folkeparti ser ingen grund til, at hunde, som vurderes som farlige, skal kunne bevæge sig frit rundt i gaderne.
Som borger skal man også kunne føle sig tryg ved at bevæge sig ud og ikke risikere, at man bliver angrebet af en aggressiv hund.
Der indføres med det her lovforslag et forbud mod hunderacer, der vurderes som farlige, og det vil bevirke, at antallet af disse farlige hunde bliver reduceret.
Men i stedet for en forbudsliste så Dansk Folkeparti faktisk helst, at man lavede en positivliste over alle hunderacer, som var og er tilladt i Danmark.
Det vil nemlig forhindre en person i at tage en ny farlig hunderace til Danmark, fordi man forinden vil have været nødt til at få godkendt den pågældende race og føjet den til positivlisten.
Vi så i Dansk Folkeparti også gerne, at der blev oprettet en observationsliste for hunderacer, som man bør holde øje med udvikler sig i en uheldig retning.
Med forslaget her og forbuddet sker der en udfasning af de hunderacer, som forbydes.
Det vil sige, at nuværende ejere af de typer hunde, som bliver forbudt, som udgangspunkt fortsat kan have deres nuværende hund, men at de fremadrettet ikke må anskaffe sig nye hunde af de forbudte racer.
For de nuværende hunde af de forbudte racer bliver der pligt til, at hundenes ejere skal påføre hundene mundkurv og snor, når de færdes ude, så de pågældende hunde forhindres i at bide ikke bare andre dyr, men også mennesker.
Den omvendte bevisbyrde skærper ansvaret over for hundeejeren.
Men i Dansk Folkeparti må vi sige, at vi er sådan lidt bekymrede for, hvordan de her hundeejere skal bevise, at den pågældende hund, de har, ikke er en af de forbudte racer, og derfor vil vi i udvalgsbehandlingen stille spørgsmål til justitsministeren om det, for der skal altså være orden i sagerne.
Det duer ikke med de her stamtavler, der findes, og som jeg har set flere af.
Det er nogle, som i mine øjne, som det jo er i dag, meget let kan forfalskes, og skal det så være dokumentation nok?
Man kan heller ikke tage dna-beviser, men hvad skal så være beviset, og hvem skal så i øvrigt bestemme, om der er tale om en forbudt hund?
Når det så er sagt, er det jo selvfølgelig vigtigt, at politiet gør deres for at sikre, at loven bliver overholdt, for
uden politiets indsats vil det blot være signallovgivning.
Vi ved, at der ikke er flertal for det i Folketinget, men det forhindrer os selvfølgelig ikke i at arbejde i den retning fremover.
Men jeg må sige, at vi i Dansk Folkeparti har en hel del spørgsmål til det her lovforslag, som vi vil stille i udvalgsbehandlingen.
Vi vil gerne have en nærmere afklaring af en række ting.
Taletiden her er meget knap i forhold til omfanget af det her lovforslag, og derfor er det selvfølgelig ikke muligt at nævne alle de ting, vi vil stille spørgsmål til her.
Men vi håber på, at vi i udvalgsbehandlingen kan få afklaret en række af de forskellige spørgsmål, vi har, og at vi forhåbentlig kan samle et flertal for den positivliste, som vi foreslår.